সিল করা গুদাম থেকে ১১৩৪ বস্তা চাল চুরির কথা স্বীকার করলেন তারা
বগুড়ায় সারিয়াকান্দিতে সিলগালা করে রাখা গুদাম থেকে এক হাজার ১৩৪ বস্তা চাল চুরির ঘটনায় গ্রেফতার তিনজন আদালতে স্বীকারোক্তিমূলক জবানবন্দি দিয়েছেন। চুরি করা চাল পরিবহণে ব্যবহৃত একটি ট্রাক জব্দ করা হয়েছে।







শনিবার দিনভর তাদের জেলার বিভিন্ন এলাকা থেকে গ্রেফতার হয়। রাতে তারা আদালতে ১৬৪ ধারায় স্বীকারোক্তিমূলক জবানবন্দি দিয়েছেন। পরে তাদের বগুড়া জেলহাজতে পাঠানো হয়েছে।




চাল চুরির ঘটনায় গ্রেফতারকৃতরা হলেন- সারিয়াকান্দি পৌরসভার বাগবেড় গ্রামের মৃত নুরু প্রামাণিকের ছেলে ট্রাকচালক বেলাল হোসেন (৩৫), আন্দরবাড়ি গ্রামের তোফা ফকিরের ছেলে ভটভটি মালিক রুসাত ফকির (২৮) ও সোনা মিয়ার ছেলে ভটভটি মালিক রায়হান কবির (২৭)।
সারিয়াকান্দি থানার ওসি রাজেশ কুমার চক্রবর্তী জানান, শনিবার জেলার বিভিন্ন স্থানে অভিযান চালিয়ে সিলগালা করা গুদাম থেকে চাল চুরির সঙ্গে জড়িত বেলাল, রুসাত ও রায়হানকে গ্রেফতার করা হয়। তাদের স্বীকারোক্তিতে চুরি করা চাল পরিবহণের কাজে ব্যবহৃত ট্রাক জব্দ করা হয়েছে। গ্রেফতার তিনজন রাতে আদালতে ১৬৪ ধারায় স্বীকারোক্তিমূলক জনানবন্দি দিয়েছে। তারা আদালতকে চাল চুরির মূল হোতাদের নাম প্রকাশ করেছে।
পুলিশ জানায়, গত ৩০ নভেম্বর সন্ধ্যায় নির্বাহী ম্যাজিস্ট্রেট জান্নাতুল নাইমের নেতৃত্বে ভ্রাম্যমাণ আদালত সারিয়াকান্দি পৌরসভার বাগবেড় গ্রামের শাহজাহান আলীর ছেলে শাহাদত হোসেনের নির্মাণাধীন বাড়িতে অভিযান চালান। সেখানে তার ভাই শাহীন আলমের হেফাজতে অবৈধভাবে মজুদ করা প্রতিটি ৩০ কেজি ওজনের এক হাজার ১৩০ বস্তা চাল জব্দ করা হয়। আদালত চাল কেনাবেচার রশিদ ও কৃষি বিপণন লাইসেন্স না থাকায় শাহীন আলমকে ৫০ হাজার টাকা জরিমানা করেন। এছাড়া গুদামটি সিলগালা করে উপজেলা খাদ্য নিয়ন্ত্রক দেওয়ান আতিকুর রহমানের জিম্মায় রাখা হয়।
এদিকে সিল করা গুদাম থেকে চাল চুরির গুজব ছড়িয়ে পড়ে। এর পরিপ্রেক্ষিতে গত ২২ ডিসেম্বর সন্ধ্যার দিকে সারিয়াকান্দি উপজেলা নির্বাহী কর্মকর্তা মোহাম্মদ রেজাউল করিম গুদামের সিলগালা খোলেন। তখন উপজেলা খাদ্য নিয়ন্ত্রক দেওয়ান আতিকুর রহমান, সদর উপজেলা খাদ্য নিয়ন্ত্রক মনিরুল হক, কারিগরি খাদ্য পরিদর্শক মাহবুবুল হক প্রমুখ উপস্থিত ছিলেন।
কর্মকর্তারা গুদামে মাত্র ছয় বস্তা অর্থাৎ ১৮০ কেজি চাল দেখতে পান। গুদাম থেকে এক হাজার ১৩৪ বস্তা অর্থাৎ ৩৩ মেট্রিক টন ৭২০ কেজি চাল চুরির ঘটনা ঘটে। যার মূল্য প্রায় ১১ লাখ ৮০ হাজার ২০০ টাকা। পরে গুদামটি আবারো সিলগালা করা হয়। ২৩ ডিসেম্বর উপজেলা খাদ্য নিয়ন্ত্রক দেওয়ান আতিকুর রহমান সারিয়াকান্দি থানায় অজ্ঞাতদের বিরুদ্ধে মামলা করেন।

বগুড়ায় সারিয়াকান্দিতে সিলগালা করে রাখা গুদাম থেকে এক হাজার ১৩৪ বস্তা চাল চুরির ঘটনায় গ্রেফতার তিনজন আদালতে স্বীকারোক্তিমূলক জবানবন্দি দিয়েছেন। চুরি করা চাল পরিবহণে ব্যবহৃত একটি ট্রাক জব্দ করা হয়েছে।